רוברט מוג

רוברט ארתור מוֹג (באנגלית: Robert Arthur Moog‏; 23 במאי 1934 – 21 באוגוסט 2005) היה מדען וממציא אמריקאי, אשר היה חלוץ בתחום המוזיקה האלקטרונית בזכות פיתוח סינתיסייזר אייקוני. פיתח את מותג כלי הנגינה האלקטרוניים מוג הנקרא על שמו. נולד בעיר ניו יורק בשנת 1934. בשנת 1952 סיים את לימודיו בתיכון למדעים. השלים תואר ראשון בפיזיקה במכללת קווינס, בשנת 1957, תואר ראשון נוסף בהנדסת חשמל באוניברסיטת קולומביה, ודוקטורט בפיזיקה יישומית להנדסה באוניברסיטת קורנל. מוג הקים במהלך חייו שתי חברות ליצור כלים למוזיקה אלקטרונית. בין השנים 1984 ל-1988 שימש כיועץ וסמנכ"ל למחקר ופיתוח בחברת קורצוויל מערכות מוזיקה שהקים ריי קורצוויל. מתחילת שנות ה-90 והלאה עסק במחקר כפרופסור למוזיקה באוניברסיטת קרוליינה הצפונית באשוויל, שם התגורר. מוג התחתן בשנת 1958 עם שרלין מיי-להי, מורה לאנגלית. הזוג הביא לעולם שלוש בנות ובן אחד לפני גירושיהם. בשנת 1996 נישא בשנית לילנה גראמס, פרופסור לפילוסופיה באוניברסיטה בה לימד, ועימה חי עד מותו. בשנת 2004 יצא לאקרנים סרט תיעודי המתאר את חיו ופועלו של רוברט מוג. ב-28 באפריל 2005, אובחן אצל מוג גידול מוחי מסוג גליובלסטומה מולטיפורמה. לאחר ארבעה חודשים נפטר, כשהוא בן 71, בעיר אשוויל שבצפון קרוליינה. לזכרו הוקמה "קרן רוברט מוג" שחרתה על דגלה מטרות שונות בתחום החינוך ומורשת המוזיקה האלקטרונית כגון הענקת מלגות, הקמת מוזיאון לזכר מוג, הענקת חסויות לאירועים שונים ותמיכה בתוכניות לחינוך במוזיקה אלקטרונית לילדים ונערים. הסינתיסייזר של מוג היה אחד מכלי המוזיקה האלקטרוניים הראשונים שנעשה בהם שימוש רחב. בשנת 1970 תכנן גרסה של סינתיסייזר בשם מינימוג, שהיה סינתיסייזר מוקטן בעל 44 קלידים, שהיה פריצת דרך לעומת הסינתיסייזרים עד אז, שהיו גדולים ומסורבלים, מה שהקשה על הנגינה בהם ומנע מלהופיע עמם מול קהל. כיום ממשיכה חברת מוג לייצר מינימוגים מסדרת Voyager. ב-1968 זכה הכלי לפרסום רב בעקבות אלבום של וונדי קרלוס, "סוויצ'ד און באך", שהיה עיבוד ליצירותיו של באך לסינתיסייזר מוג שזכה לפופולריות רבה (והיה לאלבום הפלטינה הראשון בתחום המוזיקה הקלאסית) וזיכה את קרלוס בשלושה פרסי גראמי. כמו כן התפרסם הפסקול שיצרה לסרטיו של סטנלי קובריק, "תפוז מכני" ו"הניצוץ". למוג היו יחסים קרובים עם יוצרים רבים בתחום, כג'ון קייג', גרשון קינגסלי, קית' אמרסון ואחרים. שימוש בכליו היה נפוץ בקרב להקות מתחום הרוק המתקדם, כמו יס, קאמל, Dream Theater ועוד. גם להקות הגל החדש האלקטרוני והסינת'פופ השתמשו בכלים של מוג, כמו למשל אולטרווקס, גארי ניומן, קרפטוורק ואחרים. בישראל ניתן לציין את האלבום המצליח "פוגי בפיתה" של להקת כוורת משנת 1974, שבו עשה דני סנדרסון שימוש במוג, באלבומה הראשון והיחיד מ-1974 של קצת אחרת, הנושא את שמה, עשה שלמה גרוניך שימוש במוג וכן צביקה פיק בסולו של "נאסף תשרי". ב-1953, כשהוא בן 19, הקים מוג את חברת R.A. Moog Co.‎ שיצרה כלי נגינה אלקטרוני בשם טרמין, שהומצא ב-1917. במהלך שנות ה-60 החלה החברה למכור סינתיסייזרים מודולריים לפי תכנוניו של מוג. בשנת 1972 שונה שם החברה ל-Moog Music. במהלך שנות ה-70 התחלפה הבעלות על החברה מספר פעמים ובסופו של דבר נרכשה על ידי יצרנית כלי המוזיקה Norlin. ב-1977 עזב מוג את החברה. ב-1978 חזר מוג לייצר כלי מוזיקה אלקטרונית בחברה חדשה שהקים תחת השם Big Briar. חרף העובדה שהחברה הקודמת שהקים, Moog Music's, נסגרה בשנת 1993, לא יכל מוג לייצר מוצרים ולמכרם תחת מותג הנושא את שמו. רק ב-2002 עלה בכוחה של החברה החדשה לרכוש את זכויות השימוש בשם Moog Music's לאחר קרב משפטי. מדיה וקבצים בנושא רוברט מוג בוויקישיתוף האתר האישי הרשמי של רוברט מוג האתר של קרן רוברט מוג מוג - הסרט, האתר הרשמי של הסרט מוג, מיני-מוג ורוברט מוג התפחות כליו של מוג באתר "רוק מתקדם" Red Studio, היבואנית הרשמית של מוצרי מוג בישראל רוברט מוג, באתר "Find a Grave" (באנגלית) רוברט מוג, במסד הנתונים הקולנועיים IMDb (באנגלית) רוברט מוג, באתר MusicBrainz (באנגלית) רוברט מוג, באתר Discogs (באנגלית) יצרניות וכלים האתר של Moog Music ארכיון הכלים של מוג מוזיאון הסינתי, כלים נוספים של רוברט מוג